Wüu mr nid auzu viu zyt hei, umfaare mr Mulhouse südlech (u das mou glingt s üs ou). Bi  Illfurth gits no chli diskussione, wo s düre geit, u vo wo mr überhoupt sy cho, doch när geits wyter uf emne wunderschöne, praktisch vercheerslose schträssli. Churz nach Heidwiller zweige mr i waud ab, wo mr üses zäut ufschteue. No gschwing es bettmümpfeli ineschiebe ...hei mr dänkt. Schlussändlech lääre mr jede e ganze liter miuch hingere u hoffe, dass mr ir nacht nid uf d toilette müesse. U am nächschte morge gits haut wider mou kondänsmiuch...